钦定古今图书集成/理学汇编/文学典/第104卷 > 郑作
## 钦定古今图书集成/理学汇编/文学典/第104卷 > 郑作

按《列朝诗集》作字宜述，歙人，读书方山之上，自号方
山子。已弃去为商，往来宋梁间。时时从侠少年，轻弓
骏马，射猎大梁。薮中获雉兔，则敲石火，炙腥肥，悲歌
痛饮，垂鞭而去。为诗敏捷，一挥数十篇。李空同流寓
汴中，招致门下，论诗较射，过从无虚日。其它虽王公
大人，不置眼底。周王闻其名，召见，长揖不拜，王礼而
遣之。嘉靖初，年四十馀，病痰，别空同南归，没于丰沛
舟中。方山初见空同，空同规其诗率易，乃沈思苦吟，
不复放笔涂抹。诗数千百篇，空同选得二百馀，序而
传之。然方山诗如“寒灯坐愈亲，寒叶动秋声”之类，空
同集中正未易有此佳句也。

按《歙县志》：“作，字宜述，号方山，以诗见知。李空同、何大
复相与倡和甚多，性喜任侠，二公壮其为人。”方司徒
云。“郑诗与程自邑并称，而豪逸过之，著《方山集》。”